Omul-ființă socială

**Aristotel** a fost discipolul lui Platon, stând alături de acesta la academia ateniană aproximativ 20 de ani, în postura de elev, iar apoi de profesor. Ulterior, solicitat de regele Filip al II-lea al Macedoniei, ajunge să se ocupe de educaţia fiului său Alexandru, viitorul rege Alexandru Macedon.

Lucrări: Metafizica, Fizica, Etica nicomahică

Teoria lui Aristotel despre natura umană este influenţată de concepţia sa teleologică, conform căreia natura nu creează nimic fără un scop. Omul este compus din materie şi formă. Corpul văzut ca materie, potenţă este actualizat ca formă prin manifestarea lui în societate. („Aşa cum, de pildă, o stea are în mod esenţial proprietatea de a fi corp ceresc, tot aşa zicem că omul are proprietatea de a fi sociabil”).

Scopul omului este cel de a trăi laolaltă cu semenii săi în vederea unei vieţi mai bune. Pornind de aici, Aristotel va considera că „omul este prin natura sa o fiinţă socială” (zoon politikon – animal social, polis-cetate).

Prin urmare, statul este o „instituţie naturală” rezultată din instinctele de autoconservare a indivizilor. Acesta este anterior atât familiei, cât şi individului. El joacă rolul corpului, întregului în vreme ce individul pe cel al organului, al părții. Aşa cum corpul poate exista fără un organ, la fel statul poate subzista fără un individ. Reciproca nu este valabilă, întrucât individul nu-şi este sieşi suficient.

Datorită limbajului, inteligenţei, voinţei şi moralităţii pe care le posedă, omul are un statut superior în raport cu celelalte fiinţe. Prin practicarea virtuţii, pornind de la distincţia dintre bine-rău, dreptate-nedreptate omul  devine este „cea mai nobilă dintre fiinţe”. În caz contrar omul devine cea mai rea fiinţă dintre toate.

**J.J.Rousseau** a fost un reprezentant al contractualismului alături de Thomas Hobbes și John Locke. *Contractualismul* este un curent filosofic potrivit căruia statul este constituit în urma unei convenții, unui contract între oamenii aflați în starea naturală care renunță la libertatea lor inițială absolută, pentru un nou tip de libertate mai înaltă din punct de vedere moral și civic realizată în interiorul societății și în limitele legii.

**Lucrări***: Discurs asupra originii și fundamentelor inegalității dintre oameni, Contractul social*

Teoriile politice despre natura umană de până la Rousseau considerau omul ca fiinţă socială, care îşi manifestă şi exteriorizează esenţa supunându-se unei ordini sociale şi trăind alături de semenii săi. Rousseau se opune acestor teorii de factură aristotelică negând faptul că omul este social de la natură şi că statul îi desăvârşeşte atributele înnăscute. Dimpotrivă, Rousseau consideră că statul şi societatea sunt create de oameni printr-un contract social şi, prin urmare, au un caracter artificial.

Rousseau vorbește de două stări: cea naturală și cea artificială.

În ***Discurs asupra originii şi fundamentelor inegalității dintre oameni,* Rousseau consideră că** omul veritabil este cel din starea naturală, primitivă, (omul sălbatic), când nu era corupt de societate, când era bun (pentru că omul se naşte bun- omul este bun de la natură), liber, fără grai şi fără cunoştinţe inutile,  doar cu nevoi fiziologice şi fără conştiinţa morţii, capabil de compasiune, milă şi interesat de doar pentru propria-i conservare. Singurele inegalităţi erau cele de naturale, cauzate de vârstă, sănătate, putere. În starea naturală, existau două principii: unul care se referea la propria conservare, iar, cel de-al doilea, care se referea la repulsia în fața suferinței și morții semenilor.

În ciuda acestor dezavantaje aduse omului, Rousseau crede că apariţia societăţii civile, cu caracterul ei artificial şi convenţional, este un progres față de starea naturală, dar că nu este una fără cusur. Astfel, autorul *Discursului...* descoperă caracterul contradictoriu al progresului social.

Omul-ființă rațională

**R Descartes** a fost un filosof și matematician francez.

- a reformat algebra și a fondat “geometria analitică” prin utilizarea calculului algebric pentru studiul proprietăților geometrice ale figurilor.

- a introdus utilizarea numerelor negative

- Rene Descartes este primul gânditor al epocii moderne şi un reprezentant de seamă al raţionalismului.

- Filosofia lui poartă numele de cartezianism, de la varianta latina a numelui său Renatus Cartesius.

**Lucrări:** *Discurs asupra metodei, Meditații metafizice, Principiile filosofiei, Pasiunile sufletului.*

Filosofia trebuie să înceapă, după Descartes, prin actul îndoielii. Dar această îndoială metodică, introductivă, nu înseamnă trândăvia şi lenea gândirii sceptice şi nici renunţarea descurajată a scepticului, ci o stare a cărei învingere şi depăşire să ducă la cea mai înaltă siguranţă, la certitudinea absolută.

Trebuie să ne îndoim de toate informaţiile furnizate de simţuri care pot fi înşelătoare, de existenţa corpului, de existenţa lui Dumnezeu, chiar şi de cele mai sigure operaţii matematice (ex. *2+3= 5*). Dar, în timpul îndoielii un lucru nu poate fi pus la îndoială, şi anume actul îndoielii, care este un act de gândire. Iar a gândi presupune în acelaşi timp a exista. *Mă îndoiesc, deci cuget; cuget, deci exist* devine în acest sens punctul arhimedic pe care se bazează filosofia carteziană.

Pornind de la existenţa sinelui cugetător (*eu exist*) Descartes va deduce existenţa lui Dumnezeu prin intermediul argumentului ontologic, adică din ideea înnăscută de Dumnezeu pe care o are sinele cugetător. *Mă îndoiesc, deci cuget; cuget, deci exist; exist, deci Dumnezeu există*, e forma finală a raționamentului. Existenţa divinităţii (bune) devine o garanţie despre realitatea (lumii exterioare) a ceea ce percepem în mod clar şi distinct. Expresia *veracitas Dei* exclude ca eul să poată fi păcălit de un spirit rău atunci când el crede în existenţa reală a lumii exterioare.

Concepţia lui Descartes despre existenţă este una dualistă. Lumea conţine două substanţe: substanţa materială, cu atributul întinderii (res extensa)[[1]](file:///D:\\SINTEZE%20LECTII\\filosofie\\SINTEZE%20FILOSOFIE.doc" \l "_ftn1" \t "_blank) şi substanţa spirituală, cu atributul gândirii (res cogitans). Descartes defineşte omul ca „substanţă gânditoare”. Esenţa omului constă în aceea că este „fiinţă cugetătoare”. Cugetarea presupune actele de a te îndoi, a înţelege, a afirma, a voi, a imagina, a simţi.

Trupul reprezintă o latură neesenţială a fiinţei umane. Deşi omul are un corp, el poate exista fără el: „e sigur că sunt deosebit cu adevărat de corpul meu şi că pot exista fără el”. Omul ca „fiinţă cugetătoare” este „neîntins”, în vreme ce trupul său este „întins”, dar „necugetător”.

Chiar dacă sunt lucruri distincte, între sufletul şi trupul omului există în strânsă legătură, pe care Descartes o sesizează atunci când compară relaţia dintre corăbier şi corabie: „dacă ar fi aşa, eu care nu sunt decât fiinţă cugetătoare, n-aş simţi durere, ci aş percepe acea vătămare doar prin intelect, după cum corăbierul îşi dă seama doar pe cale văzului dacă ceva e rupt în corabie”.

Eroarea ca lipsă

 După Descartes eroarea este o lipsă şi nu are nici un rol în cunoaştere. Ea depinde de două facultăţi: facultatea cunoaşterii (intelectul) și facultatea de a alege (voinţa).Dar ambele facultăţi sunt date de Dumnezeu. Dumnezeu nu poate fi cauza erorii întrucât el este bun şi perfect. La fel, şi cele două facultăţi ale omului sunt desăvârşite în felul lor întrucât fiinţa divină l-a înzestrat cu ele. De unde vin, totuşi, erorile? Cauza greşelilor noastre se află în faptul că voinţa (nelimitată) se întinde asupra lucrurilor pe care intelectul (limitat) nu le poate cuprinde.

[[1]](file:///D:\SINTEZE%20LECTII\filosofie\SINTEZE%20FILOSOFIE.doc#_ftnref1) *lucru întins,*respectiv *lucru cugetător*

**Pascal** a fost un filosof, matematician și fizician francez.

**Lucrări:** **„Cugetări”„Scrisori provinciale”„Arta de persuasiune**”, „Eseu despre secțiunile conice”, „Tratat despre echilibrul lichidelor”, „Element de Geometrie”.

A derulat cercetări despre  propagarea sunetului

Cercetări în calculul probabilităților

La 19 ani a inventat o mașină de calcul

La vârsta de 31 de ani suferă o conversie religioasă după ce scapă dintr-un accident cu trăsura și după ce, două săptămâni mai târziu, cade într-un extaz mistic.

formulează celebrul pariu[[1]](file:///D:\SINTEZE%20LECTII\filosofie\SINTEZE%20FILOSOFIE.doc#_ftn1) prin care încearcă să demonstreze că Dumnezeu există, folosindu-se de o teorie a probabilităților.   
  Pascal înţelege omul ca dualitate corp-suflet. Opoziția dintre cele două elemente fac din el o ființă contradictorie, „o îngrămădire de contradicţii”. Slăbiciunea lui se datorează trupului, care prin necesităţile sale este dependent de lumea externă şi este supus la tot felul de suferinţe şi boli. Totodată, corpul omului se caracterizează prin simţuri mai puţin dezvoltate ca la alte vieţuitoare. Măreţia omului rezidă în faptul că se știe nenorocit, în sufletul său, care are ca trăsătura esenţială raţiunea. Conştiinţa şi raţiunea pe care le deţine omul îl plasează din punct de vedere axiologic deasupra celorlalte existenţe. Spre exemplu, Universul, în ciuda forței sale incomensurabile, nu au conștiință de sine. Cele două aspecte ale naturii umane sunt exprimate metaforic prin sintagma „Omul este o trestie cugetătoare”.     
 Comparându-se cu neantul şi cu infinitul, omul îşi descoperă fiinţa sa drept cale de mijloc între două extreme. El este „nimic în raport cu infinitul” şi „tot în comparaţie cu neantul”. *Acesta nu este nici Dumnezeu, nici animal, nici înger, nici bestie*.

[[1]](file:///D:\SINTEZE%20LECTII\filosofie\SINTEZE%20FILOSOFIE.doc#_ftnref1) Încetățenit sub numele de pariul lui Pascal

Sensul vieții

**Lucian Blaga** este reprezentatul unui curent filosofic pe care el însuși îl numește *raționalism ecstatic*.

***Lucrări filosofice principale:***

 Trilogia cunoașterii

Trilogia cultură

Trilogia valorilor

Trilogia cosmologică

Teoriile biologice evoluţioniste de la sfârșitul sec. al XIX-lea şi începutul sec. al XX-lea consideră că omul este doar o etapă superioară faţă de animal. În rândul acestora se situează și H. Bergson[[1]](file:///D:\\SINTEZE%20LECTII\\filosofie\\SINTEZE%20FILOSOFIE.doc" \l "_ftn1" \t "_blank) susținând că între existenţa umană şi cea animală nu există o diferenţă calitativă, de esenţă, ci doar una graduală. Blaga se opune unei astfel de concepţii şi consideră că omul are un loc distinct şi privilegiat în comparaţie cu existenţa animală. Dacă existenţa animalului este situată în orizontul „imediatului” şi „autoconservării” (orizont de gr. I) omul trăieşte într-un dublu orizont: al autoconservării, dar şi în cel „întru mister şi pentru revelare” (orizont de gr. II).

Prin creaţiile de cultură, dar şi prin cele ştiinţifice, omul, cel mai complex compus dintre diferenţiale divine, încearcă să descopere sau fixeze misterul existenţial. Din această perspectivă omul depăşeşte condiţiile imediatului, fiind capabil să îşi jertfească propria existenţă pentru creaţiile spiritului (*Omul e captu­rat de un*destin creator). Cultura devine la Blaga împlinirea sensului existenţei umane.

[[1]](file:///D:\SINTEZE%20LECTII\filosofie\SINTEZE%20FILOSOFIE.doc#_ftnref1) Omul ca *homo faber,* ființă capabilă să construiască unelte, este doar un animal, asemenea altora, dar înzestrat cu cea mai mare inteligență.

**Albert Camus**

Camus a fost un filosof, romancier și dramaturg francez reprezentant al [existențialismului](http://ro.wikipedia.org/wiki/Existen%C8%9Bialism).

Existențialismul - este o doctrină filosofică și de acțiune caracterizată printr-o accentuare a libertății individuale și a subiectivității, având la bază principiul *existența precede esența****[[1]](file:///D:\\SINTEZE%20LECTII\\filosofie\\SINTEZE%20FILOSOFIE.doc" \l "_ftn1" \t "_blank).***

Eseuri filosofice: *Mitul lui Sisif* –, *Omul revoltat* -

Romane:[*Străinul*](http://ro.wikipedia.org/wiki/Str%C4%83inul)*, Ciuma* , *Căderea*

Camus consideră că principala întrebare la care trebuie să răspundă filosofia este aceea dacă viaţa merită sau nu să fie trăită - în măsura în care are sau nu un sens. Răspunsul la această întrebare apare în *Mitul lui Sisif.*Lucrarea reinterpretează legenda despre Sisif, regelui Corintului, personaj simbolic în mitologia antică grecească, cu scopul de a evidenția condiția umană actuală. După cum bine se știe, Sisif este eroul absurd care e pedepsit să rostogolească perpetuu o stâncă până în vârful muntelui întrucât şi-a manifestat dispreţul faţă de zei, ura faţă de moarte şi dragostea pentru viaţă. O astfel de pedeapsă echivalează cu zădărnicia și absurdul existenței.

Absurdul este interacțiunea, legătura dintre om și lume, două elemente total eterogene. Pe de o parte, este omul chemat spre sens, raţiune, claritate, fericire, iar pe de altă parte o lume supusă temporalităţii, înstrăinării şi inumanităţii celorlalţi, fără un sens/destin superior, în care singura certitudine este moartea.

Absurdul existențial nu implică, însă, în mod necesar destinul tragic. Tragismul lui Sisif rezultă din conştiinţa zădărniciei eforturilor sale, din conștientizarea absurdului. În acest sens, observă Camus, un muncitor care face o muncă rutinieră, mecanică și fără finalitate nu are un destin tragic decât în acele momente „rare momente când devine conștient”[[2]](file:///D:\\SINTEZE%20LECTII\\filosofie\\SINTEZE%20FILOSOFIE.doc" \l "_ftn2" \t "_blank).

În mod paradoxal conştiinţa generează atât nefericirea cât şi fericirea, durerea, cât și bucuria.

Sisif, întruchipează omul care este înclinat spre sens, raţiune și fericire, dar care descoperă secretele unei lumi iraţionale, trecătoare, fără Dumnezeu. Conștientizarea acestui adevăr aduce în primul rând nefericire și durere, făcându-l pe Sisif să se simtă „neputincios” și „revoltat”.

Astfel, conștiința aduce totodată și fericirea. Prin conştiință omul devine dez-iluzionat, detașat de aparențele, superstițiile și automatismele sociale. Omul lucid, ca actualizare a lui Sisif, se ridică deasupra celorlalți și prin faptul că își croiește propriul sens. Fiind rezultatul alegerilor sale, el are o stare de mulțumire întrucât este stăpânul propriului destin, chiar dacă știe că în final acesta va fi pecetluit de „moarte”. Reversul pozitiv al clarviziunii este acela că „adevărurile zdrobitoare pier când sunt cunoscute”. În ciuda evidenței absurdului existenței, Sisif, asemenea „unui orb care vrea să vadă și care ştie că noaptea nu are sfârșit”, se *revoltă* punând suflet în fiecare acțiune pe care o alege, fapt îi conferă de fiecare dată, prin fiecare „grăunte” un *sens individual* și îl face să se simtă împlinit și fericit.  În acest sens, filosoful conchide: „Tre­buie să ni-l închipuim pe Sisif fericit”.

 

[[1]](file:///D:\SINTEZE%20LECTII\filosofie\SINTEZE%20FILOSOFIE.doc#_ftnref1) Sintagma aparține lui J. P. Sartre

[[2]](file:///D:\SINTEZE%20LECTII\filosofie\SINTEZE%20FILOSOFIE.doc#_ftnref2) Diferența dintre lipsa de sens și absurdul existenței, pe de o parte, și conștientizarea acestei condiții, a „neajunsului de a te fi născut”, pe de altă parte, este frecvent subliniată și de E. Cioran.